## L’Institut Valencià de Cultura revela els noms dels huit autors que competiran en el Torneig de Dramatúrgia

*** Vicent Domingo serà el mestre de cerimònies d’este ‘combat’ en el qual els protagonistes són els textos
* Se celebrarà del 29 d’abril al 5 de juny a Castelló de la Plana, València i Alacant**

L’Institut Valencià de Cultura ha presentat el seu ja tradicional Torneig de Dramatúrgia valenciana, que arriba a la seua novena edició amb huit nous autors i amb la mateixa emoció i el mateix protagonista: el text.

El director general de Cultura, Miquel Nadal, i la directora adjunta d’Arts Escèniques de l’IVC, María José Mora, han revelat el funcionament del torneig, així com els noms de les dramaturgues i dramaturgs de Castelló de la Plana, València i Alacant que participen esta edició.

Els autors tenen, com és habitual i com succeïx també en els combats de boxa, un sobrenom que també ha donat a conéixer el mestre de cerimònies del combat, Vicent Domingo.

Ells són: Iria Márquez, ‘La Rapaciña valenciana’; Tomás Verdú, ‘L’antiheroi de Monteolivet’; Laia Lloret, ‘La Maliciosa’; Daniel Tormo, ‘El martell de Vallada’; Javier Vicedo, ‘Boquerón de Castelló’; Ferran Garrigues, ‘El Migouet de la Magdalena’; Olga Mínguez, ‘L’espardenya de Carrús’ i Cristina Maciá, ‘La loca del tercero’.

Tots han d’incloure en els seus textos esta frase del text guanyador de la passada edició, *Sapiens* de Mertxe Aguilar: “Els déus decidiran per nosaltres. Els déus o els que facen més por”. S’enfrontaran per parelles, en els quarts de final, mitjançant dos textos de trenta minuts llegits per dos actors o actrius professionals en un ring de boxa. Els autors no coneixeran els actors que representaran el seu text fins dos hores abans de la representació.

El públic és el que votarà l’obra guanyadora en cada una de les fases, quarts, semifinals i final, que se celebraran en les tres capitals de província. El torneig reunix d’esta manera huit autors i vint-i-huit intèrprets sobre els escenaris convertits en ring de boxa.

La directora adjunta d’Arts Escèniques de l’Institut Valencià de Cultura ha destacat la importància d’impulsar este tipus de projectes: “Un dels nostres grans propòsits és donar suport i reforçar al sector professional de les arts escèniques i amb el Torneig de Dramatúrgia enfortim diversos punts clau de l’escena”.

“D’una banda, l’autoria valenciana en la qual tenim en compte la paritat i la descentralització, i d’altra banda el suport als actors i actrius, ja que durant el torneig disposem cada any de vint-i-huit professionals sobre l’escenari”, ha afegit.

Així mateix, Maria José Mora ha recordat que des de la direcció adjunta d’Arts Escèniques s’han posat en marxa dos nous projectes que enfortixen el sector professional de les arts escèniques: ‘Inèdits’, que proposa fomentar l’autoria valenciana i els nous talents escènics a través de les lectures dramatitzades; i ‘Gira escena premiada’, que promou l’exhibició dels espectacles guardonats en els Premis IVC a les Arts Escèniques.

Este projecte va nàixer dins del prestigiós festival Temporada Alta de Girona de la mà del dramaturg Jordi Casanovas. Des de 2016 s’organitza també en la Comunitat Valenciana i ja tenen el ‘cinturó’ de la victòria Juli Disla, Mafalda Bellido, Adrián Novella, Borja López Collado, Sergio Serrano, Amparo Vayá, Marcos Luís Hernando i Merxe Aguilar.

**Calendari**

El torneig se celebrarà del 29 d’abril al 5 de juny a Castelló de la Plana, València i Alacant amb un total de sis ‘combats’ i una emocionant final per a decidir qui s’emportarà el cinturó de campió.

Així, els combats de quarts de final seran el 29 i 30 d’abril en el Teatre Rialto de València, el 6 de maig en el Teatre Principal de Castelló de la Plana i el 14 de maig en el Teatre Arniches d’Alacant.

Les semifinals se celebraran en el Teatre Rialto de València els dies 29 i 30 de maig i la gran final en el mateix teatre el 5 de juny.

L’entrada és gratuïta i es podrà arreplegar en la taquilla i en la web de l’[IVC](https://taquilla.ivc.gva.es/va/recintos).

Fecha: 16/04/2025